“ভূগোলের পরীক্ষায় ১০০তে মাত্র ২০ পেয়েছি আমি, আর বিজ্ঞানে কোনমতে পাস করেছি। ওই পরীক্ষাগুলোর আগের দিন রাত জেগে ক্রিকেট ম্যাচ দেখেছিলাম, কিছু পড়া হয়নি। দিদিভাই, বাবলুদা, সোনামণি, বিলু এমনকি ছোটকুও বাড়িতে বসে পরীক্ষার পড়া করছিল। আমি যে খেলা দেখতে পালিয়েছি সেটা ওরা কাউকে বলেনি ওদের ভয় দেখিয়েছিলাম বলে। এখন ওরা সবাই কেমন হাসছে! আমি ভেবেছিলাম না পড়েই কেল্লা ফতে হয়ে যাবে কিন্তু সেটা হয়নি। ফেল করেছি আমি! ভাগ্য ভাল এটা হাফ ইয়ারলি পরীক্ষা, না হলে আমার প্রোমোশান আটকে যেত! বিলু আমার চেয়ে উঁচু ক্লাসে চলে যেত আর আমাকে ছোটকুর সাথে এক ক্লাসে পড়তে হত! সেটা হলে একেবারে লজ্জার একশেষ হত! বাবা সারাদিন অফিস করে রাতে বাড়ি ফিরে আমার রেজাল্টটা দেখে শুধু একটা দীর্ঘস্বাস ফেললেন, আর কিছুই বললেন না! লজ্জায় আমার মাটিতে মিশে যেতে ইচ্ছে করছিল! আমি আর কোনদিন পরীক্ষার আগের দিন টিভি দেখব না!”